b'\n_START_ARTICLE_\nCab\xc3\xadlia\n_START_SECTION_\nEtimologia\n_START_PARAGRAPH_\nEl seu nom prov\xc3\xa9 de l\'\xc3\xa0rab al-qab\xc4\x81\'il (\'les tribus\'), per\xc3\xb2 els seus habitants l\'anomenen Tamurt Idurar (\'Terra de les muntanyes\') o Tamurt Leqvayel (\'Terra dels cabilencs\')._NEWLINE_El nom del pa\xc3\xads prov\xc3\xa9 de l\'\xc3\xa0rab Bilad al-Kabail (\'Pa\xc3\xads de les tribus\', kabail \xc3\xa9s el plural de kabila, que es pot traduir per \'agrupaci\xc3\xb3\' o \'tribu\') i fou donat pels historiadors principalment per a \xc3\xbas dels estrangers.\n_START_SECTION_\nGran Cab\xc3\xadlia i Petita Cab\xc3\xadlia\n_START_PARAGRAPH_\nLa Cab\xc3\xadlia est\xc3\xa0 formada per dues parts o regions naturals: Gran Cab\xc3\xadlia, Petita Cab\xc3\xadlia i dues subregions: Baixa Cab\xc3\xadlia i Cab\xc3\xadlia Oriental._NEWLINE_La Gran Cab\xc3\xadlia, la formen les terres entre la serralada de Mizrana (al darrere de la zona costanera, entre Dellys i Tigzirt), continuant cap al sud la vall del Sebaou, despr\xc3\xa9s el mass\xc3\xads de Tizi Ouzou, la serralada de Djurdjura i la vall del Soummam. Tota la zona \xc3\xa9s de poblaci\xc3\xb3 berber i la poblaci\xc3\xb3 resta aferrada a la seva llengua i costums._NEWLINE_La Baixa Cab\xc3\xadlia \xc3\xa9s una subregi\xc3\xb3 (avui fortament arabitzada) entre la Mitidja i la vall baixa del Sebaou, que forma principalment avui dia la wilaya de Boumerd\xc3\xa8s. Abans, s\'anomenava Baixa Cab\xc3\xadlia la Petita Cab\xc3\xadlia. En oposici\xc3\xb3, la Gran Cab\xc3\xadlia era l\'Alta Cab\xc3\xadlia._NEWLINE_La Petita Cab\xc3\xadlia est\xc3\xa0 formada per Bidjaya i la vall baixa del Soummam, la serra dels Babors i el mass\xc3\xads de Collo. L\'arabitzaci\xc3\xb3 arriba a la meitat de la poblaci\xc3\xb3._NEWLINE_La Cab\xc3\xadlia Oriental, subregi\xc3\xb3 de la Petita Cab\xc3\xadlia, t\xc3\xa9 la vida urbana m\xc3\xa9s desenvolupada i se centra en les viles de Constantina, Skkida, Guelma, Annaba i Souk-Ahras, i les muntanyes i territoris de l\'entorn. Est\xc3\xa0 gaireb\xc3\xa9 arabitzada._NEWLINE_Nom\xc3\xa9s la primera \xc3\xa9s \xc3\xa0mpliament berber\xc3\xb2fona mentre que la segona \xc3\xa9s biling\xc3\xbce, i les subregions s\xc3\xb3n de majoria arab\xc3\xb2fona i el berber \xc3\xa9s progressivament m\xc3\xa9s feble, encara que els costums berbers hi estan generalitzats.\n_START_SECTION_\nPoblaci\xc3\xb3\n_START_PARAGRAPH_\nLa Cab\xc3\xadlia est\xc3\xa0 habitada pels cabilencs, \xc3\xa8tnia d\'origen berber i berber\xc3\xb2fona, la segona aglomeraci\xc3\xb3 de berbers en import\xc3\xa0ncia darrere dels chleuhs, del sud del Marroc. L\'aspecte f\xc3\xadsic dels cabilencs s\'assembla m\xc3\xa9s als europeus que als \xc3\xa0rabs i \xc3\xa9s dif\xc3\xadcil distingir-los de tots els pobles del sud d\'Europa, pels marcats trets mediterranis que uneixen els habitants d\'aquestes terres, que estan estretament emparentats amb els primers habitants de les Illes Can\xc3\xa0ries, els guanxes. La densitat de poblaci\xc3\xb3 \xc3\xa9s molt alta per la productivitat del territori. El 1966, era de 140 habitants per km\xc2\xb2 a la Gran Cab\xc3\xadlia (Tizi Ouzou) i entre 95 i 140 a la Petita Cab\xc3\xadlia (Bidjaya, Collo, Skikda i Annaba).\n_START_SECTION_\nEmigraci\xc3\xb3\n_START_PARAGRAPH_\nA mitjans del passat segle\xc2\xa0xx, la Cab\xc3\xadlia va patir una forta p\xc3\xa8rdua de poblaci\xc3\xb3 a causa de l\'emigraci\xc3\xb3 de molts dels habitants a Europa, sobretot a Fran\xc3\xa7a, i tamb\xc3\xa9 a la resta del pa\xc3\xads, fins al punt que, a la capital, Alger, representen la meitat de la poblaci\xc3\xb3 total de la ciutat. Des del 1985, el govern franc\xc3\xa8s va ajudar a la industrialitzaci\xc3\xb3 de la zona per crear feina i facilitar el retorn dels emigrats.\n_START_SECTION_\nReligi\xc3\xb3\n_START_PARAGRAPH_\nDespr\xc3\xa9s del pas dels romans per la zona, el cristianisme i el judaisme van deixar pas, cap al segle X, a l\'islam, majoritari en totes les tribus berbers de la zona, fins avui en dia, on encara persisteix aquesta religi\xc3\xb3 amb for\xc3\xa7a en tot el territori. L\'islam de la zona \xc3\xa9s m\xc3\xa9s pietista que dogm\xc3\xa0tic; a la zona, hi ha nombroses confraries, entre les quals la principal \xc3\xa9s la fundada al segle\xc2\xa0xviii per Sidi Muhammad Abd al-Rahman Abu Kabrayn (Bu Kabrin, 1715-1798). Els cabilencs creuen en general en D\xc3\xa9u, en el Profeta, en els sants i en les forces ben\xc3\xa8fiques o mal\xc3\xa8fiques.\n_START_SECTION_\nLlengua\n_START_PARAGRAPH_\nEls seus gaireb\xc3\xa9 6 milions d\'habitants parlen la llengua cabilenca, similar a totes les lleng\xc3\xbces berbers de tot el nord del Magrib. Des de la primavera del 1980, s\xc3\xb3n el poble m\xc3\xa9s actiu que lluita pel reconeixement dels costums berbers a Alg\xc3\xa8ria.\n_START_SECTION_\nEconomia\n_START_PARAGRAPH_\nL\'activitat econ\xc3\xb2mica principal n\'\xc3\xa9s l\'agricultura, oliveres i arbres fruiters i tamb\xc3\xa9 l\'artesania, tapissos i terrisses principalment, aix\xc3\xad com l\'orfebreria. Tamb\xc3\xa9 distribueix aigua potable per tot Alg\xc3\xa8ria i rep molts diners dels enviats pels familiars que estan treballant fora de la regi\xc3\xb3 i en altres pa\xc3\xafsos. Tamb\xc3\xa9 est\xc3\xa0 comen\xc3\xa7ant a sorgir amb for\xc3\xa7a la ind\xc3\xbastria tur\xc3\xadstica a la regi\xc3\xb3.\n_START_SECTION_\nDarrers esdeveniments\n_START_PARAGRAPH_\nEl 1980, es van produir manifestacions demanant l\'oficialitzaci\xc3\xb3 de la llengua berber, en el qual fou anomenat la primavera berber (en amazigh, Tafsut Imazighen o simplement Tafsut que vol dir "primavera"). El primer esdeveniment fou el 10 de mar\xc3\xa7 del 1980, quan fou prohibida una confer\xc3\xa8ncia de l\'intel\xc2\xb7lectual Mouloud Mammeri a la universitat Hasnaoua de Tizi-Ouzou. Van seguir manifestacions i, el 20 d\'abril, foren detinguts centenars d\'activistes berbers, estudiants, metges, mestres, i aix\xc3\xb2 provoc\xc3\xa0 l\'esclat d\'una vaga general. Les manifestacions van continuar, per\xc3\xb2 la repressi\xc3\xb3 va poder amb el moviment; tanmateix, va deixar un sentiment de gran calada entre els amazics, i molts dels seus l\xc3\xadders van sorgir aleshores; organitzacions com l\'Agrupaci\xc3\xb3 per la Cultura i la Democr\xc3\xa0cia (Rassemblement pour la Culture et la D\xc3\xa9mocratie, RCD) i el Moviment per l\'Autonomia de la Kabylie (Mouvement pour l\'Autonomie de la Kabylie MAK) del cantant Ferhat Mehenni, van n\xc3\xa9ixer de les mobilitzacions d\'aquests mesos._NEWLINE_Despr\xc3\xa9s del 1992, amb la supressi\xc3\xb3 del r\xc3\xa8gim de partit \xc3\xbanic, la pseudodemocr\xc3\xa0cia va continuar l\'arabitzaci\xc3\xb3. El 1994\xe2\x80\x931995, es va produir un boicot a les escoles conegut com la vaga de les carteres d\'escola. El juny i juliol del 1998, l\'assassinat del cantant i l\xc3\xadder de la consci\xc3\xa8ncia amaziga Loun\xc3\xa8s Matoub i la llei que obligava a l\'\xc3\xbas de l\'\xc3\xa0rab en tots els camps van produir una agitaci\xc3\xb3 que va culminar l\'abril del 2001 en l\'anomenada Primavera Negra, amb forts disturbis i l\'emerg\xc3\xa8ncia del moviment anomenat Arouch, que restablia els consells assemblearis tradicionals; l\'assassinat del jove cabilenc Masinissa Guermah pels gendarmes algerians va estar a punt de fer degenerar el moviment en violent, per\xc3\xb2 finalment es va poder reconduir amb notables concessions del govern d\'Abdelaziz Bouteflika. El berber \xc3\xa9s ara llengua nacional a Alg\xc3\xa8ria (nacional, per\xc3\xb2 no oficial) i algunes altres peticions menors s\'hi han aconseguit.'